2019. gada 11. jūnijā Rīkojums Nr. 279

Rīgā (prot. Nr. 28 10. §)

**Par valsts nekustamā īpašuma Gaiziņa ielā 7, Rīgā, nodošanu Rīgas pilsētas pašvaldības īpašumā**

1. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Iekšlietu ministrijai nodot bez atlīdzības Rīgas pilsētas pašvaldības īpašumā zemesgrāmatā uz valsts vārda Iekšlietu ministrijas personā ierakstīto valsts nekustamo īpašumu (nekustamā īpašuma kadastra Nr. 0100 004 0023) – zemes vienību (zemes vienības kadastra apzīmējums 0100 004 0023) 0,0566 ha platībā un būvi (būves kadastra apzīmējums 0100 004 0023 001) – Gaiziņa ielā 7, Rīgā (turpmāk – nekustamais īpašums), lai saskaņā ar likuma "Par pašvaldībām" 15. panta pirmo daļu un 17.2 pantu to izmantotu pašvaldības autonomo funkciju un valsts un pašvaldības dalītās atbildības galvaspilsētas funkciju īstenošanai.

2. Rīgas pilsētas pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minēto funkciju īstenošanai.

3. Rīgas pilsētas pašvaldībai, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Rīgas pilsētas pašvaldība nodrošina šā rīkojuma 1. punktā minēto funkciju īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents A. K. Kariņš

Iekšlietu ministrs S. Ģirģens